
5G mobil technológia oktatásának módszertani lehetőségei

Az 5G mobil hálózatok rohamosan fejlődnek és egyre több településen jelennek meg hazánkban, valamint a világkülönböző pontjain. A TDK munkám egy olyan mérésfejlesztés megvalósítása, melynek célja, hogy egy egyetemi hallgató megismerje az 5G mobil hálózatok jellegzetességeit, illetve vizsgálatokat tudjon megvalósítani ötödik generációs mobil hálózati rendszerben, amivel a későbbiekben találkozhat a jövőbeli munkahelyén. A rendszer, amelyre a mérések elkészültek, egy 5G SA (Stand Alone) rendszer, amelynek sajátossága, hogy iparterületek, illetve különálló mobilhálózati infrastruktúrával rendelkező cégek, szolgáltatók preferálják.
A TDK dolgozatom két fő részből fog állni. A dolgozat első részében bemutatom az ötödik generációs mobil megoldások alapjait, külön kitérek a laboratóriumban rendelkezésre álló rendszerre. Az elméleti ismereteket úgy állítom össze, hogy azok illeszkedjenek a későbbi gyakorlati mérésekhez. Azt a filozófiát vallom, hogy az elméleti tudást gyakorlattal lehet megfelelően elmélyíteni.
Munkám második felében bemutatom az elkészített méréseket és azok gyakorlati ismertetését, hogy hogyan is kell majd a hallgatónak megoldani a mérési feladatokat. A feladatok ismertetése után részletezem a kérdőíves felmérésem eredményeit, amelyben azon hallgatók véleményére voltam kíváncsi, akik már teljesítették a méréseket.
A dolgozat végén pedig mellékletként az általam elkészített és kidolgozott mérési jegyzőkönyvek olvashatóak részletesen.



